google/wiki40b huggingface dataset:
Κολοκυνθού Καστοριάς

Ιστορικό ανασκαφών

Ο νεολιθικός οικισμός εντοπίστηκε το καλοκαίρι του 2001, ανατολικά του δημοτικού διαμερίσματος της Κολοκυνθούς, κατά τη διάνοιξη του κάθετου άξονα της Εγνατίας οδού που συνδέεει τη Σιάτιστα με τον συνοριακό σταθμό της Κρυσταλλοπηγής, στο τμήμα Κορομηλιά - Δισπηλιό. Η σωστική ανασκαφή άρχισε τον Σεπτέμβριο του 2001, μετά από επέμβαση της ΙΖ΄ Εφορείας Προϊστορικών και Κλασικών Αρχαιοτήτων, και οι ανασκαφικές εργασίες συνεχίστηκαν μέχρι και τον Φεβρουάριο του 2002. Όμως οι εργασίες διάνοιξης του δρόμου κατέστρεψαν ολόκληρο το αρχαιολογικό στρώμα, πάχους 0,5 μ. περίπου, στο βόρειο και δυτικό τμήμα του αρχαιολογικού χώρου. Οι ανασκαφικές εργασίες διακόπηκαν πριν ολοκληρωθεί η ανασκαφή του χώρου, ο οποίος τελικά καταχώθηκε προκειμένου να συνεχιστούν οι εργασίες της Εγνατίας Οδού.
Μανώλης Θραψανιώτης

Σταδιοδρομία

Γεννήθηκε στις Τάπες Λασιθίου και σπούδασε Οδοντιατρική. Κατά τα φοιτητικά του χρόνια ανέπτυξε αντιδικτατορική δράση. Ήταν ιδρυτικό μέλος του Οδοντιατρικού συλλόγου Λασιθίου και είναι σήμερα εκπρόσωπος στην Ελληνική Οδοντιατρική Ομοσπονδία. Το 1989 εντάχθηκε στο Συνασπισμό και κατήλθε υποψήφιος με το κόμμα αυτό στις εκλογές του 1989 και του 1990. Ασχολήθηκε με τα κοινά στον Δήμο Αγίου Νικολάου και υπηρέτησε ως Αντιδήμαρχος με αρμοδιότητες στον πολιτισμό, τον Αθλητισμό την Προσχολική αγωγή καθώς και ως πρόεδρος τού Πολιτιστικού Οργανισμού του Δήμου. Δύο φορές, το 2010 και το 2014 ήταν υποψήφιος Αντιπεριφερειάρχης στο ψηφοδέλτιο του υποψήφιου Περιφερειάρχη Μιχάλη Κριτσωτάκη (Ριζοσπαστική Συνεργασία Κρήτης). Στις εκλογές του 2007 ήταν υποψήφιος βουλευτής με τον ΣΥΡΙΖΑ, όπως και τον Ιανουάριο του 2015, χωρίς να εκλεγεί. Έπειτα από τη διεξαγωγή των πρόωρων βουλευτικών εκλογών του Σεπτεμβρίου του 2015, ο Μανώλης Θραψανιώτης έγινε ο δεύτερος εκλεγμένος βουλευτής της Αριστεράς στο Λασίθι, έπειτα από σχεδόν 60 χρόνια, όταν το 1958 είχε εκλεγεί με την ΕΔΑ ο Γεώργιος Παπαγεωργίου.
Κρεμαστή Λακωνίας

Η Θυσία Ανδρών & Γυναικών της Κρεμαστής .

Τον Αύγουστο του 1826, οι Τουρκοαιγύπτιοι αφού τελείωσαν, το καταστροφικό τους έργο,στον Πραστό στράφηκαν νοτιότερα. Έφθασαν στο χωριό Βρονταμά και στη συνέχεια προχώρησαν ανατολικά και επιτέθηκαν στην Κρεμαστή, καίγοντας λεηλατώντας και αιχμαλωτίζοντας ότι έβρισκαν στο διάβα τους.
Οι κάτοικοι της Κρεμαστής, μετά από τριήμερη απελπισμένη αντίσταση σε ένα μικρό παλαιό φρούριο παραδόθηκαν, λόγω έλλειψης νερού και τροφών, με εξαίρεση λίγους κατοίκους οι οποίοι προτίμησαν την ηρωική θυσία από την άτιμη δουλεία.
Ας δούμε όμως πως περιγράφει το γεγονός ο Ν. Σπηλιάδης .
« Οι δε κάτοικοι της Κρεμαστής μόλις ηδυνήθησαν να προσφύγωσιν εις το εκεί παλαιό Φρούριον, επί κρημνωδών και αποτόμων βράχων κείμενον, και εκείθεν μαχόμενοι εφόνευσαν πολλούς εχθρούς. Πλην απεκλείσθησαν και κατεπολεμούντο τρείς ημέρας και μη έχοντας τροφάς και νερόν, ηναγκάσθησαν να παραδοθώσι. Πολλοί όμως εξ αυτών άνδρες και γυναίκες, πολλά μάλιστα κοράσια ερρίφθησαν ηρωικώς, κατά των κρημνών και κατέστρεψαν διά να αποφύγωσι τα αίσχη της αιχμαλωσίας.».[3]
Αιγυπτιακός κανόνας

Το σύστημα των τετραγώνων

Σε μια συλλογή του Βρετανικού Μουσείου (αρ. κατ. EGYPT-5601) έχει καταχωρηθεί μια ξύλινη πινακίδα, πάνω στην οποία έχουν χαραχθεί δοκιμές σχεδιασμών. Ο ξύλινος πίνακας επιστρωμένος με γυψοκονίαμα είτε χρησιμοποιείτο από τον καλλιτέχνη για διδακτικούς σκοπούς ή για την χάραξη ενός προκαταρκτικού σχεδίου, το οποίο επρόκειτο να χρησιμοποιηθεί σε μεγαλύτερη κλίμακα είτε ως ανάγλυφο είτε ως ζωγραφική μνημειακών διαστάσεων στον τοίχο κάποιου ναού.
Προκειμένου να διευκολυνθεί η μεγέθυνση και για να εξασφαλιστούν οι κανονικές αναλογίες, ο καλλιτέχνης έχει σχεδιάσει τη μορφή ενός βασιλιά πάνω σε ένα πλέγμα κάθετων και οριζόντιων γραμμών. Κατά την αναπαραγωγή της μορφής σε μεγαλύτερη κλίμακα ένα παρόμοιο πλέγμα, αλλά μεγαλύτερων διαστάσεων, σχεδιαζόταν προσεκτικά στον τοίχο και φυσικά μια αντίστοιχα μεγαλύτερη μορφή. Τα διάφορα μέλη του σώματος τοποθετούνταν στα ανάλογα τετράγωνα του αρχικού σχεδίου.
Τούτη η ξύλινη πινακίδα δείχνει ότι οι αρχαίοι Αιγύπτιοι χρησιμοποιούσαν μια σύνθεση μονάδων (τετραγώνων στην προκειμένη περίπτωση) για την απεικόνιση της ανθρώπινης μορφής, οι αναλογίες της οποίας αποτελούσαν θεμέλιο ή κανόνα των υπόλοιπων συνθέσεων. Τα περιγράμματα και οι γωνίες του καθισμένου βασιλιά στην προκειμένη περίπτωση καθορίζονταν πλήρως από το πλέγμα προβολής (κάναβο). Αυτό το πλέγμα δε χρησιμοποιείτο μόνο ως εργαλείο για να μεταφερθεί το σχέδιο σε μια μεγαλύτερη κλίμακα, αλλά και για να καθορίσει τις σχέσεις αναλογίας μεταξύ των διαφορετικών τμημάτων της μορφής ή της εικόνας. Στο δεξιό τμήμα της πινακίδας πιθανώς απεικονίζονται τα διαφορετικά μήκη που χρησιμοποιούσαν οι Αιγύπτιοι για την μετρική μονάδα κούβιτο (cubit).
R7

Ο R-7 ήταν ένας πύραυλος μεγάλου βεληνεκούς σχεδιασμένος από τον Σεργκέι Κορολιόφ (κορυφαίος Ρώσος μηχανικός της εποχής) για τις ανάγκες ανάπτυξης του σοβιετικού προγράμματος πυρηνικών όπλων.
Μετά από επίμονες προσπάθειες του Κορολιόφ, η ρωσική κυβέρνηση αποφασίζει να επιτρέψει τη χρήση του πυραύλου για να σταλθεί δορυφόρος στο διάστημα. Ο Σπούτνικ 1, γνωστός ως ο πρώτος τεχνητός δορυφόρος, εκτοξεύεται με τον R-7 τον Οκτώβριο του 1957, ένα μήνα μετά ακολουθεί ο Σπούτνικ 2, με επιβάτη την σκυλίτσα Λάικα.
Ο R-7 ήταν ο πρώτος πύραυλος με πολλαπλούς ορόφους (αποσπώμενες δεξαμενές καυσίμων), με αποτέλεσμα να έχει καλύτερο λόγο ώθησης προς μάζα, καθώς όταν τα καύσιμα ενός σταδίου τελείωναν, απελευθερωνόταν από το νεκρό βάρος και συνέχιζε την πορεία με μεγαλύτερη ταχύτητα.
Μ.Ε.Α.Ο. Φιλυριακός Φλώρινας

O Mορφωτικός Εκπολιτιστικός Αθλητικός Όμιλος Φιλυριακός είναι  ποδοσφαιρικός σύλλογος της Φλώρινας.

Ιστορία

Ο «ΜΕΑΟ Φιλυριακός» ιδρύθηκε το 1991 με πρωτοβουλία του καθηγητή φυσικής αγωγής Δημήτρη Ποζατσίδη, ο οποίος μέχρι σήμερα είναι πρόεδρος και προπονητής του συλλόγου. Έχει αντρικό και γυναικείο τμήμα ποδοσφαίρου και χρώματα το πορτοκαλί, το λευκό και το πράσινο.
Από το καλοκαίρι του 2002 αγωνίζεται σε ιδιόκτητη έδρα, το «Ποζατσίδειο Αθλητικό Κέντρο», το οποίο δημιούργησε ο πρόεδρος και οι αθλητές του σωματείου στο Αμμοχώρι Φλώρινας. Είναι ένα μοντέρνο αθλητικό κέντρο, ίσως το καλύτερο στη Δυτική Μακεδονία και ένα από τα καλύτερα στην Ελλάδα.

Ανδρών

Η ανδρική ομάδα αγωνίζεται στην Β΄ κατηγορία της Ε.Π.Σ. Φλώρινας.

Γυναικών

Το γυναικείο τμήμα ιδρύθηκε το 1992. Την περίοδο 1992-93 συμετείχε για πρώτη φορά στο Περιφερειακό πρωτάθλημα ποδοσφαίρου γυναικών. Πήρε το πρωτάθλημα στον όμιλό του και ανέβηκε στην Α΄ Εθνική, όπου παίζει μέχρι σήμερα με ιδιαίτερη επιτυχία. Το 2000 κατέκτησε το πρωτάθλημα Ελλάδος ενώ άλλες δυο φορές έφτασε ως τον τελικό του πρωταθλήματος.

Υποδομής

Το 1998 ο Δ. Ποζατσίδης ίδρυσε και δεύτερη γυναικεία ομάδα ποδοσφαίρου στη Φλώρινα, το Μ.Α.Σ. Φιλυρηίς, που λειτουργεί ως Ακαδημία Ποδοσφαίρου για τα μικρότερα σε ηλικία κορίτσια και αποτελεί το προστάδιο του Φιλυριακού.Λειτουργούν επίσης τμήματα υποδομής μικρών ηλικιών.
ΔΕΗ (τηλεοπτικός σταθμός)

Ιστορικό

Η ιδέα της λειτουργίας του τηλεοπτικού σταθμού τηλεόρασης ήταν του Μάνου Ιατρίδη, τότε που ήταν στο Τμήμα Γενικής Διαφώτισης της ΔΕΗ. Ο Μάνος Ιατρίδης είχε μεταξύ των άλλων καθηκόντων του, και την ευθύνη για την οργάνωση του περιπτέρου της ΔΕΗ, που λειτουργούσε κατά τη διάρκεια της ΔΕΘ, κάθε Σεπτέμβριο. Πρότεινε στην ΔΕΗ την οργάνωση στο περίπτερο ενός μικρού Υδροηλεκτρικού Σταθμού και παράλληλα τη δημιουργία ενός τηλεοπτικού σταθμού, που θα πραγματοποιούσε εκπομπή στην περιοχή της Θεσσαλονίκης καθ' όλη τη διάρκεια λειτουργίας της Έκθεσης.
Ξεκίνησε έτσι την λειτουργία του στο Σάββατο 3 Σεπτεμβρίου του 1960 και κράτησε μέχρι την Κυριακή 25 Σεπτεμβρίου του 1960. Ήταν πολύ σημαντική στιγμή τότε, αφού η ΔΕΗ είχε κλείσει τα 10 χρόνια λειτουργίας της.

Εξοπλισμός

Ένα σημαντικό τμήμα του εξοπλισμού προσέφερε δωρεάν η Philips, ενώ το υπόλοιπο υλικό είχε αναζητηθεί από εγχώριους φορείς και κατασκευάστηκε από τους συνεργάτες με οδηγό και αρωγό την ελληνική ευφυΐα και εφευρετικότητα.
Η εγκατάσταση του πομπού και του τεχνικού εξοπλισμού του σταθμού τηλεόρασης είχε πραγματοποιηθεί κάτω από την επίβλεψη του Μάνου Ιατρίδη, από τεχνικούς της Philips από τεχνικό προσωπικό της ΔΕΗ και Έλληνες ειδικούς των εργαστηρίων Electronica.

Εκπομπή

Η εκπομπή του Σταθμού τηλεόρασης πραγματοποιούνταν κάθε βράδυ, από τις 07:30 μέχρι τις 10:00. Την εκπομπή παρακολουθούσαν χιλιάδες πολίτες από τους 100 δέκτες της Philips, που είχαν τοποθετηθεί σε σημεία της Θεσσαλονίκης.
Το πρόγραμμα του σταθμού περιελάμβανε επικαιρότητα και άλλες εκδηλώσεις. Πλαισιώθηκε από πολλούς δημοσιογράφους και καλλιτέχνες. Κάποιοι απο αυτούς είναι ο Βασίλης Καζαντζής, ο Άλκης Στέας, ο Γιώργος Οικονομίδης,  η Ραλλού Μάνου, η Μαίρη Λω, ο Νίκυ Γιάκοβλεφ, καθώς και την Ορχήστρα Λαβράνου.
Ernest Airlines

Ιστορία

Ιδρύθηκε στις 16 Οκτωβρίου του 2015, η Ernest Airlines χορηγήθηκε πιστοποιητικό αερομεταφορέα και Άδεια Λειτουργίας στις 11 Απριλίου 2017.
Πτέριον Μηδίας

Το Πτέριον ήταν αρχαία ελληνική πόλη στη Μηδία.
Την αναφέρει μονάχα ο Στέφανος ο Βυζάντιος. Πολύ πιθανόν να υπήρξε κληρουχία Μικρασιατών μισθοφόρων του Σελευκιδικού στρατού, από την πόλη Πτερία κοντά στην Σινώπη.
Άγνωστη η σημερινή της τοποθεσία, ίσως να βρισκόταν στο σημερινό Ιράν.
Ινστιτούτο Τουρκικών Σπουδών (ΗΠΑ)

Το Ινστιτούτο τουρκικών Σπουδών (Institute of Turkish Studies, ITS) είναι ένα ίδρυμα με έδρα τις Ηνωμένες Πολιτείες με δηλωμένο σκοπό την προώθηση των τουρκικών σπουδών σε κολέγια και πανεπιστήμια στις ΗΠΑ. Έχει ιδρυθεί και λάβει επιχορηγεία από την Δημοκρατία της Τουρκίας στη δεκαετία του 1980. Έχει προσφέρει προπτυχιακές υποτροφίες, βραβεία για γλωσσικές σπουδές, χρήματα σε μελετητές, και έχει οργανώσει εργαστήρια. Το έργο του έχει προσελκύσει επίσης την αντιπαράθεση από παρατηρητές που το έχουν επικρίνει ως έναν οργανισμό που επηρεάζεται από την πολιτική ιδεολογία του τουρκικού κράτους, που δραστηριοποιείται στην άρνηση της αρμενικής Γενοκτονίας και σε άλλα θέματα, όπως η κατάσταση των Κούρδων στην Τουρκία.
Σε μια αιφνιδιαστική κίνηση στα τέλη του 2015, η τουρκική κυβέρνηση ανακοίνωσε ότι θα κόψει τη χρηματοδότηση του ινστιτούτου.

Ιστορία

Το Ινστιτούτο Τουρκικών Σπουδών ιδρύθηκε το 1982, με 3 εκατομμύρια δολάρια επιχορήγηση από το τουρκικό κράτος. Είναι ένα μη κερδοσκοπικό ιδιωτικό εκπαιδευτικό ίδρυμα με έδρα τις Ηνωμένες Πολιτείες, με σκοπό την υποστήριξη και ανάπτυξη των τουρκικών σπουδών στην Αμερικανική τριτοβάθμια εκπαίδευση". Ο Heath W. Lowry έγινε ο πρώτος εκτελεστικός διευθυντής του Ινστιτούτου, πριν καταλάβει την "Έδρα Ατατούρκ" των Τουρκικών Σπουδών στο πανεπιστήμιο του Πρίνστον, η οποία χρηματοδοτήθηκε από την τουρκική κυβέρνηση. Το Ινστιτούτο στεγάζεται στο Πανεπιστήμιο Georgetown στην Ουάσιγκτον, DC. Το 1998, ο ταμίας του Ινστιτούτου δήλωσε ότι το 95% των εσόδων του Ινστιτούτου προέρχεται από λογαριασμό που χειρίζεται το ίδιο. Ο Donald Quataert, πρώην μέλος της διοίκησης του Ινστιτούτου, δήλωσε ότι η χρηματοδότηση του λογαριασμού μπορεί να ανακληθεί από την τουρκική κυβέρνηση.
Φιλίππο Τόρτου

Καριέρα

Ο Τόρτου γεννήθηκε στο Μιλάνο της Ιταλίας, με γονείς από τη Σαρδηνία (ο πατέρας και προπονητής του, Σαλβίνο Τόρτου, ήταν Σαρδήνιος σπρίντερ). Άρχισε να κάνει αθλήματα από την ηλικία των 8 ετών, ξοδεύοντας τον χρόνο του στο μπάσκετ και στον στίβο.
Προπονείται στον όμιλο Fiamme Giamme. Το 2016 κέρδισε το ασημένιο μετάλλιο στο Παγκόσμιο Πρωτάθλημα Στίβου Εφήβων 2016 στα 100 μέτρα. Στο Ευρωπαϊκό Πρωτάθλημα Στίβου Εφήβων 2017 κατέκτησε το χρυσό μετάλλιο στα 100 μέτρα, και το ασημένιο στα 4 × 100 μέτρα σκυταλοδρομία, με την ομάδα της Ιταλίας.
Στους Μεσογειακούς Αγώνες 2018 κατέκτησε την πρώτη θέση στα 4 × 100 μέτρα σκυταλοδρομία με την ομάδα της Ιταλίας. Στο Ευρωπαϊκό Πρωτάθλημα Στίβου 2018 ήταν 5ος στον τελικό των 100 μέτρων, κάνοντας χρόνο 10.08, ενώ στα 4 × 100 μέτρα σκυταλοδρομία ακυρώθηκαν γιατί έκαναν λάθος αλλαγή σκυτάλης.
Θερινοί Παραολυμπιακοί Αγώνες 2016

Οι Θερινοί Παραολυμπιακοί Αγώνες 2016 (πορτογαλικά: Jogos Paralímpicos de Verão de 2016) είναι η 15η διοργάνωση των Θερινών Παραολυμπιακών Αγώνων και ένα μεγάλο διεθνές αθλητικό γεγονός για αθλητές με ειδικές ανάγκες που λαμβάνει χώρα στο Ρίο ντε Τζανέιρο της Βραζιλίας από τις 7 Σεπτεμβρίου έως τις 18 Σεπτεμβρίου 2016. Όντας υπό τη δικαιοδοσία της Διεθνούς Παραολυμπιακής Επιτροπής, οι Θερινοί Παραολυμπιακοί Αγώνες είναι οι πρώτοι αγώνες που διεξάγονται εν μέσω χειμώνα στη χώρα που τους φιλοξενεί. Επίσης είναι η πρώτη φορά που μια λατινοαμερικάνικη πόλη της Νοτίου Αμερικής φιλοξενεί τη διοργάνωση, η δεύτερη φορά που οι αγώνες διεξάγονται στο νότιο Ημισφαίριο (η πρώτη φορά ήταν στο Σίδνεϋ το 2000) και η πρώτη φορά που μια πορτογαλόφωνη χώρα φιλοξενεί το θεσμό. Όλα τα αγωνίσματα γίνονται στο Στάδιο Μαρακανά ενώ προστέθηκαν δυο νέα αθλήματα : το κανόε και το τρίαθλο.
Αστεροσκοπείο

Με τον όρο αστεροσκοπείο εννοούμε τα διάφορα επιστημονικά ιδρύματα που διαθέτουν κατάλληλο εξοπλισμό και μέσα, επανδρωμένα με κατάλληλο επιστημονικό προσωπικό για την παρατήρηση και μελέτη ουρανίων σωμάτων και φαινομένων.
Δεν είναι εξακριβωμένο πότε ο άνθρωπος κατασκεύασε το πρώτο αστεροσκοπείο. Πολλοί όμως επιστήμονες θεωρούν πως ίσως ν΄ ανάγεται στον προϊστορικό άνθρωπο όπως π.χ. το μνημείο Στόνχεντζ στην Αγγλία, στην προσπάθειά του να προβλέψει τις εκλείψεις. Δεν θα πρέπει όμως και να διαφεύγει της προσοχής, το γεγονός ότι η Ελληνική Μυθολογία είναι κατάσπαρτη από ουράνιες παρατηρήσεις με αντίστοιχες σπηλαιογενέσεις θεών με πιθανό συμπέρασμα ότι στον ελλαδικό χώρο ίσως οι είσοδοι των σπηλαίων ν΄ αποτέλεσαν πρώιμα αστεροσκοπεία για την κατάτμηση και παρακολούθηση του ουράνιου θόλου.
Οι αρχαιότερες ιστορικές παρατηρήσεις από αστεροσκοπείο προέρχονται από τον Ίππαρχο (περί το 140 π.Χ.) στη Ρόδο. Επίσης στην Αλεξάνδρεια περί το 200 π.Χ. φέρεται να ιδρύθηκε το πρώτο ειδικό κτίριο για αστρονομικές παρατηρήσεις στο οποίο και εργάστηκαν ο Ερατοσθένης ο Ίππαρχος καθώς και ο Πτολεμαίος οι οποίοι και είχαν βελτιώσει τα πρώτα αστρονομικά όργανα. Στη Βυζαντινή εποχή για αστεροσκοπεία χρησιμοποιούνταν πύργοι δίπλα σε διδακτήρια, όπως και το Αστεροσκοπείο της σχολής θεωρητικών επιστημών στη Τραπεζούντα.
Το σπουδαιότερο όμως και παραγωγικότερο αστεροσκοπείο κατά τον Μεσαίωνα φέρεται να ήταν εκείνο του Πέρση Πρίγκιπα Ούλογκ Μπεγκ, εγγονού του Ταμερλάνου, στη Σαμαρκάνδη (15ος αιώνας). Το πρώτο σύγχρονο όμως αστεροσκοπείο στο χώρο της Ευρώπης θεωρείται το αστεροσκοπείο της Νυρεμβέργης που ιδρύθηκε το 1472 από τον Βάλτερ. Πλουσιότερο όμως αυτού και τελειότερο μετά την επινόηση του τηλεσκοπίου ήταν η «Ουρανιούπολη» του Δανού αστρονόμου Τύχο Μπράχε στη νήσο Βεν που ιδρύθηκε το 1576.
Η εφεύρεση του τηλεσκοπίου υπήρξε σταθμός στην αστρονομική παρατήρηση μετά την οποία και άρχισαν να ιδρύονται πολλά αστεροσκοπεία με περισσότερο εξοπλισμό. Κατά τον 20ο αιώνα άρχισε να αποδίδεται και ιδιαίτερη προσοχή στην επιλογή του τόπου δημιουργίας των ώστε οι παρατηρήσεις να είναι οι καλλίτερες δυνατές. Επειδή δε πολλοί αστέρες και γαλαξίες δεν είναι ορατοί στο βόρειο ημισφαίριο άρχισαν να κατασκευάζεται από το 1960 και μετά μεγάλος αριθμός αστεροσκοπείων στο νότιο ημισφαίριο όπως στην Αφρική και Νότια Αμερική.
Από τη δεκαετία επίσης του 1950 άρχισαν να λειτουργούν ή να εφοδιάζονται παλαιότερα αστεροσκοπεία με ραδιοτηλεσκόπια τα οποία μπορεί να μην εμποδίζονται από τη νέφωση ή τα φώτα των πόλεων, πλην όμως παραμένουν ευαίσθητα σε ηλεκτρονικά παράσιτα. Σήμερα τα ραδιοαστεροσκοπεία έχουν ξεπεράσει σε αριθμό τα κλασικά "οπτικά" αστεροσκοπεία.
Τέλος από το 1980 και μετά τέθηκαν σε γήινη τροχιά μη επανδρωμένα τηλεσκόπια όπου η αστρονομική παρατήρηση είναι ακόμη πιο ευκρινής λόγω της έλλειψης ατμόσφαιρας.
Στην Ελλάδα υφίστανται το Αστεροσκοπείο Αθηνών με τους αστρονομικούς σταθμούς Πεντέλης και Κρυονερίου Κορινθίας, τα πανεπιστημιακά αστεροσκοπεία Αθηνών, Θεσσαλονίκης, Πατρών και Ιωαννίνων. Τελευταίο δε όλων είναι το Αστεροσκοπείο Χελμού στα Καλάβρυτα Αχαΐας με το κατοπτρικό τηλεσκόπιο 2,3μ. Αρίσταρχος, το μεγαλύτερο στα Βαλκάνια .
Αρκάδες

Ιστορία των Αρκάδων

Μετά την κάθοδο των Δωριέων στην Πελοπόννησο, οι Αρκάδες περιορίστηκαν στην ορεινή ενδοχώρα της Πελοποννήσου. Σταδιακά συνδέθηκαν σε μία χαλαρή συνομοσπονδία που περιλάμβανε όλες τις αρκαδικές πόλεις και ονομάστηκε Κοινό των Αρκάδων. Οι Αρκάδες αντιμετώπισαν με επιτυχία τον 7ο αιώνα π.Χ. την απειλή της Σπάρτης και κατάφεραν να διατηρήσουν την ανεξαρτησία τους. Συμμετείχαν στους Περσικούς πολέμους στο πλευρό των Ελλήνων στέλνοντας στρατό και στις Θερμοπύλες και στις Πλαταιές. Στον Πελοποννησιακό πόλεμο οι Αρκάδες συμμάχησαν με την Σπάρτη και την Κόρινθο. Τα επόμενα χρόνια την περίοδο της ηγεμονίας της Θήβας, ο Θηβαίος στρατηγός Επαμεινώνδας ενίσχυσε την Αρκαδική ομοσπονδία με σκοπό οι Αρκάδες να αποτελέσουν έναν αντίπαλο πόλο στη γειτονική Σπάρτη. Τότε ίδρυσε την Μεγαλόπολη που αποτέλεσε την νέα τους πρωτεύουσα. Τους επόμενους αιώνες η Αρκαδία εξασθένησε. Αρχικά υποτάχθηκε στους Μακεδόνες του Κάσσανδρου και αργότερα εντάχθηκε στην Αχαϊκή Συμπολιτεία.

Η Διάλεκτος των Αρκάδων

Οι Αρκάδες μιλούσαν την Αρκαδική ή Αρκαδοκυπριακή διάλεκτο, η οποία αποτελούσε την τέταρτη διάλεκτο της αρχαίας Ελλάδας, μετά την Ιωνική ή Αττική, την Δωρική , και την Αιολική. Η Αρκαδοκυπριακή διάλεκτος θεωρείται συγγενική με την γλώσσα που χρησιμοποιούσαν οι Αχαιοί κατά την Μυκηναϊκή περίοδο.

Οι πόλεις των Αρκάδων

Οι Αρκάδες είχαν ιδρύσει πολυάριθμες πόλεις. Από αυτές οι ισχυρότερες ήταν οι πόλεις που έλεγχαν τις λίγες εύφορες κοιλάδες της ενδοχώρας της Πελοποννήσου, οι οποίες ήταν η Μαντίνεια, η Τεγέα και ο Αρκαδικός Ορχομενός. Οι υπόλοιπες πόλεις ήταν πιο ορεινές ή διέθεταν μικρότερες σε έκταση πεδιάδες. Άλλες πόλεις της Αρκαδίας ήταν η Ασέα, η Υψούντα, η Τεύθις, η Ηραία, το Θυραίο, η Νεστάνη, η Αλέα, η Λυκόσουρα, οι Τρικολώνοι, τα Τρόπαια, η Καφυά, το Παλλάντιο ο Φενεός κ.α. Από το 370 π.χ. και μετά πρωτεύουσα των Αρκάδων έγινε η Μεγαλόπολη.
Σομ Κιργιζίας

Ετυμολογία

Στη Σοβιετική Ένωση οι χρήστες της καζακικής, της κιργιζιανής και της ουζμπεκικής γλώσσας αποκαλούσαν το σοβιετικό ρούβλι, με το όνομα som. Η λέξηsom (γράφεται μερικές φορές «sum» ή «soum») σημαίνει «καθαρός» στα καζακικά, κιργιζιανά, ουζμπεκικά και στη γλώσσα των Ουιγούρων. Αυτό υποδηλώνει το «καθαρό χρυσάφι».

Κέρματα

Έχουν κυκλοφορήσει μόνο αναμνηστικά κέρματα ως τώρα. Το 2008 θα τεθούν σε κυκλοφορία κέρματα των  10 και των 50 tiyin  καθώς επίσης και των  1, 3 και 5 som. Τα νέα κέρματα δημιουργούνται στο νομισματοκοπείο του Καζακστάν.
Τζουργκάρντεν ΙΦ

Ορολογία

Ο σύλλογος αναφέρεται συνήθως από τους σουηδούς ως «Ντιουργκόρντεν» (Djurgården, προφέρεται: [jʉːr.ɡoːɖɛn]). Πήρε την ονομασία του από το ομώνυμο νησί που βρίσκεται στην πόλη της Στοκχόλμης, το οποίο αποτελούσε βασιλικό κυνηγητικό πάρκο. Η λέξη Djur στα σουηδικά σημαίνει Ελάφι. Η φράση Idrottsförening μεταφράζεται στα ελληνικά ως Αθλητικός Σύλλογος.
Σάββατο, Κυριακή και Παρασκευή

Πλοκή

Υποθέσεις των τριών ιστοριών της ταινίας: Στην πρώτη, το «Σάββατο», πρωταγωνιστεί η πανέμορφη Edwige Fenech (Έντβιτζε Φένεκ), η οποία υποδύεται μια Γιαπωνέζα. Στην δεύτερη, την «Κυριακή», πρωταγωνιστεί η εκρηκτική Barbara Bouchet (Μπάρμπαρα Μπουσέ), που υποδύεται μια κοπέλα από την Σικελία. Ενώ, στην Τρίτη, την «Παρασκευή», πρωταγωνιστεί ο απολαυστικός Adriano Celentano (Αντριάνο Τσελεντάνο), στον ρόλο ενός διάσημου και πλούσιου διευθυντή μπαλέτων θεάτρου, που μπλέκει με την μαφία.
Γενεαλογικό δέντρο

Το γενεαλογικό ή οικογενειακό δέντρο αποτελεί περιγραφική ή σχηματική αναφορά επί του συνόλου των γνωστών προγόνων ή απογόνων κάποιου ανθρώπου, καθώς και το διάγραμμα που τους εμφανίζει σε δενδρική δομή μέχρι κάποιο όριο, είτε στο παρόν, είτε σε ιστορικό παρελθόν.
Γενικά το γενεαλογικό δένδρο είναι ένας πίνακας που χρησιμοποιείται κυρίως στη γενεαλογία. Ο σκοπός του γενεαλογικού δέντρου είναι να αναδείξει συσχετισμούς και βαθμούς οικογενειακούς ή συγγένειας ανθρώπων. Σε αυτό καταγράφονται τα ονόματα των απογόνων καθώς και πολλές άλλες πληροφορίες όπως ημερομηνίες γέννησης, θανάτου, βαπτίσεων, γάμων, τοποθεσίες και επαγγέλματα.
Σοφοκλής Κ. Βουρνάζος

Βιογραφία

Γεννήθηκε στη Λέσβο στις 24 Σεπτεμβρίου 1853 από αγαθοεργούς γονείς. Αφού πήγε σχολείο στη γενέτειρά του μετακόμισε στην Αθήνα όπου γράφτηκε ως φοιτητής της Νομικής. Διέκοψε μετά από δύο χρόνια τις σπουδές του και πήγε στην Κωνσταντινούπολη μετά από την επίμονη παρότρυνση του πατέρα του και αργότερα στην Οδησσό για να συνεργαστεί εμπορικά με τον επίσης ομογενή Αλέξανδρο Λάτρη.  
Μετά τον θάνατο του πατέρα του επέστρεψε στη Μυτιλήνη για να τακτοποιήσει την μεγάλη περιουσία που κληρονόμησε αυτός και τα νεώτερα αδέρφια του. Εργάστηκε ως έφορος των σχολείων, ως δημογέροντας κλπ. και έδρασε κοινωφελώς υπέρ του τόπου του. Αρρώστησε βαριά και πήγε στην Αθήνα για να θεραπευθεί, επέστρεψε όμως στην πατρίδα του πριν πεθάνει για να ταφεί εκεί. 
Απεβίωσε την ημέρα των γενεθλίων του στις 24 Σεπτεμβρίου 1889. Ανακηρύχτηκε Μέγας Ευεργέτης από την εφορεία των σχολείων, και προς τιμή του ανεγέρθη ανδριάντας που φιλοτεχνήθηκε ο γλύπτης Μπονάνος. Η τελετή των αποκαλυπτηρίων έγινε στις 30 Ιανουαρίου 1896.

Ευεργετικό έργο

Ο Βουρνάζος κληροδότησε ολόκληρη την περιουσία του είκοσι χιλιάδων τουρκικών λιρών για να ευεργετήσει τα σχολεία της Μυτιλήνης.
Ραδιενέργεια

Ιστορία

Το φαινόμενο της Ραδιενέργειας παρατηρήθηκε για πρώτη φορά από τον γάλλο φυσικό Ανρί Μπεκερέλ το 1896, όταν πρόσεξε πως το θειϊκό κάλιο-ουρανίλιο εκπέμπει συνεχώς ακτινοβολία που μοιάζει με τις ακτίνες Χ και προσβάλλει τη φωτογραφική πλάκα. Τις ίδιες ακτίνες, που αρχικά ονομάσθηκαν "ακτίνες Μπεκερέλ" ή "ακτίνες ουρανίου", εκπέμπουν και άλλες ενώσεις του ουρανίου. Το φαινόμενο αυτό της αυθόρμητης εκπομπής ενέργειας χωρίς εξωτερικό αίτιο ήρθε και τάραξε τις τότε κρατούσες αντιλήψεις στη Φυσική διότι φαινομενικά ερχόταν σε αντίθεση με το θεμελιώδες αξίωμα της διατήρησης της ενέργειας. Αργότερα όμως, με τη συστηματική μελέτη του φαινομένου διαπιστώθηκε πως δεν συνέβαινε κάτι τέτοιο.
Το 1898 το ζεύγος Κιουρί (Πιέρ Κιουρί και Μαρία Σκλοντόφσκα) απομόνωσαν το χημικό στοιχείο ράδιο -που είναι ραδιενεργό σε μεγαλύτερο βαθμό από το ουράνιο- καθώς και άλλες ουσίες εκμεταλλευόμενοι την ιδιότητα των εκπεμπομένων ακτίνων να καθιστούν αγώγιμο τον αέρα. Έτσι δια μετρήσεως της ραδιενέργειας κατάφεραν να καταδείξουν πως ο πισσουρανίτης και κάποια άλλα ορυκτά παρουσιάζουν περισσότερη ραδιενέργεια από το καθαρό μέταλλο ουράνιο, που λαμβάνεται μετά από κατεργασία αυτού του ορυκτού. Έτσι, το ζεύγος Κιουρί κατάφερε να απομονώσει το στοιχείο πολώνιο, (όνομα που δόθηκε από τη Μαρία Κιουρί προς τιμή της πατρίδας της), και που χημικά συγγενεύει με το Βισμούθιο.
Στη συνέχεια το ζεύγος με τη συνεργασία του Μπεμόντ πέτυχε την απομόνωση μετά από συστηματικές ανακρυσταλλώσεις μιας δεύτερης ουσίας λίαν εντόνως ραδιενεργού του ραδίου, η οποία συγγενεύει προς το Βάριο και που απομονώθηκε υπό μορφή χλωριούχου και βρωμιούχου άλατος. Αργότερα ο Ντεμπιέρν απομόνωσε από τον πισσουρανίτη και τρίτη ραδιενεργή ουσία που την ονόμασε ακτίνιο και που συγγενεύει με το Θόριο. Τις ακτινοβολίες εκ των ενώσεων του θορίου μελέτησε επισταμένα ο βαρόνος Έρνεστ Ράδερφορντ.
Το 1902 οι Ράδερφορντ και Σόντυ αντελήφθησαν τελικά ότι η πηγή της εκπεμπόμενης ενέργειας είναι η μερική διάσπαση των ατόμων, κατά την οποία και εκσφενδονίζεται τεμάχιο του πυρήνα τους με μεγάλη ταχύτητα, μεταστοιχειούμενο σε άλλο άτομο.
Σήμερα, εκτός των ραδιενεργών ουσιών που απαντώνται στη Φύση, κατορθώθηκε και η τεχνητή παρασκευή ραδιενεργών στοιχείων με συνέπεια να διακρίνουμε τη ραδιενέργεια σε φυσική και σε τεχνητή.

Εφαρμογές

Η χρήση της ραδιενέργειας έχει μεγάλη έκταση σήμερα και μεταξύ άλλων έχουν δημιουργηθεί εφαρμογές παραγωγής ενέργειας, διάγνωσης και θεραπείας ασθενειών (πυρηνική ιατρική), συντήρησης τροφίμων μέχρι και εντοπισμού αδύνατων σημείων σε σωλήνες παροχής.
Μετρό Σμύρνης

Το μετρό Σμύρνης είναι το δίκτυο μετρό της Σμύρνης.
Αυτή τη στιγμή, το σύστημα μετρό βρίσκεται σε έργα επέκτασης με νέους σταθμούς να τίθενται σε υπηρεσία. Το σύστημα αποτελείται σήμερα από μια γραμμή, ξεκινώντας από τον σταθμό Γκιόζ Τεπέ στο Φαχρετίν Αλτάι της νότιας Σμύρνης. Φτάνει στον σταθμό Έζκα-3 στον Μπουρνόβα κατευθυνόμενη προς τα βορειοανατολικά. Στις 26 Ιουλίου 2014 υπήρχαν 17 σταθμοί και το συνολικό μήκος ήταν 20.1 χιλιόμετρα.